section_heading: Razdoblje osmanske vlasti
paragraph_text: Vojna Krajina je kontinuirano ratovala, a najviše je trpjelo pučanstvo. Nakon poraza pod Bečom 1689. turske vlasti, uz pomoć lokalnih pomagača, sistematski teroriziraju preostali katolički puk. 1697. godine, bježeći od sigurne smrti, zadnji kršćani plehanskog kraja (oko 15.000 duša) napuštaju svoje domove i odlaze u Prekosavlje, u sigurnost. Prema izvješću fra Marijana Pavlovića iz 1623., Župa Trstivica pripada Samostanu Kraljeva Sutjeska (Curia Bani). Tako biskup fra Pavle Dragičević u svom izvješću navodi da župi Velika (Plehan) god 1742., pored ostalih mjesta pripada i Foča koja je spala na samo 13 katoličkih kuća i 129 katolika. U izvješću apostolskog vikara biskupa fra Marijana Bogdanovića iz 1768. u župi Velika, pored ostalih navode se: Foča ima 37 katoličkih kuća i 486 katolika, Johovac ima 22 katoličke kuće i 164 katolika. Opet su uslijedile decenije nestabilnosti, ratova, nasilja i iseljavanja na tom području. Oko 1780. zamijećen je jači val doseljavanja iz Hercegovine i Imotskog, koji traje sve do oko 1820. godine. Tim došljacima pridružuju se i oni s Kupresa, iz Bosanske Krajine i srednje Bosne pa su osnovane i nove župe. To pokazuje da je u drugoj polovici 19. stoljeća u tom dijelu Bosne život ponovno pustio duboko korijenje. U Foči pored crkve izgrađen je gostinjac u kojem odsjedaju župnik i kapelan. 1808. u župi počinju voditi matice rođenih, vjenčanih i umrlih. Župa Foča, kojoj tada pripada Johovac, osnovana je 1839., odvajanjem od župe Velika (Plehan). Već 1858. godine franjevci su osnovali Prvu pučku školu.